**ELŐTERJESZTÉS**

**Körmend Város Önkormányzata Képviselő-testülete 2018. május 30-i ülésére**

**Tárgy:** közvilágítási rendszer korszerűsítésének finanszírozása

Tisztelt Képviselő-testület!

A közvilágítás helyzete a legtöbb településen előbb-utóbb napirendre kerül. Ennek alapvető oka az, hogy a több évtizedes lámpatestek mára elöregedtek, ez a kisebbik a baj, a nagyobb gond az, hogy a gyártók már nem gyártanak ilyen lámpaelemeket, azaz meghibásodás vagy végleges tönkremenetel esetén nem lehet azokat pótolni, de meghibásodás esetén is nehézkes az alkatrészek cseréje. A gyártók mára a LED technológiára álltak át, jelenleg ezt tartják a legkorszerűbbnek.

A nagyobb települések már megvalósították a közvilágítás rekonstrukcióját, amely egyébként a településképet is meghatározza. Számos jól sikerült rekonstrukció van az országban, a sajtóban viszont az utóbbi időkben inkább olyan beruházásokat emeltek ki, ahol valami probléma állt elő.

A LED technológia esetében nagyon fontos a megfelelő fényerősség beállítása, mivel a LED másképp szórja a fényt a hagyományos lámpatestekhez képest. Sokan a nagyobb megtakarítás végett az elvárthoz és szakmailag is indokolthoz képest csökkentik a fényerősséget, ezért nagyon fontos a korszerűsítés előtt a megfelelő tervezés, ami figyelembe veszi a megvilágítandó útterület forgalmi nagyságát és viszonyait is.

Körmenden a testület már döntött arról, hogy megvalósítja a közvilágítás rekonstrukcióját, és felhatalmazta a Pénzügyi és Közbeszerzési Bizottságot a közbeszerzés lebonyolítására.

A közbeszerzés lebonyolítása előtt megvizsgáltuk a piacon jelen lévő konstrukciókat.

Az egyik legismertebb konstrukció az ESCO típusú beruházás, amikor az Önkormányzatok a megtakarításból finanszírozzák a beruházást. Ebben az esetben a közbeszerzés nyertes ajánlattevője finanszírozza meg a beruházást –legtöbbször hitelből, ritkábban saját tőkéből -, az eszközök is az ő tulajdonában maradnak, az Önkormányzatok pedig a közvilágítási szolgáltatást vásárolják tőle jellemzően 10-15 éven át. Az ESCO finanszírozásnál a szállítók igyekeznek a lehető legnagyobb megtakarítást kimutatni és elérni, hiszen ez teszi ezt vonzóvá az Önkormányzatok számára, ez viszont a fényerősség túlzott visszafogásával is járhat, ami már problémákat okoz.

A másik konstrukció a banki hitelfelvétel, ahol az Önkormányzat veszi fel a hitelt a beruházáshoz, így az eszközök is rögtön a saját tulajdonába kerülnek.

Mindkét konstrukciót megvizsgáltuk, és az derült ki, hogy az Önkormányzat számára a legelőnyösebb a banki hitelfelvétel, mert jelenleg igen kedvezően hiteleznek hosszú távra a bankok, fix kamatozásnál 3% körüli, míg változó kamatozásnál 2% körüli jelenleg a kamat, s ezen feltétellel lehet szerződni 10-15 évre ma. Az ESCO finanszírozásnál a díjba beépítik az üzemeltetés –hibaelhárítás – költségét is átalánydíjon, míg saját tulajdonú eszközöknél elegendő az adott eseti meghibásodás javítására ajánlatot kérni, hiszen új lámpák esetében, amelyekre ráadásul jótállás is van, az első néhány évben nem kell meghibásodással számolni. Beépítik továbbá az ESCO-ba az áramdíjat is, miközben az közbeszerzés keretében is előnyös feltételek mentén beszerezhető.

Körmenden kb. 1880 lámpatesttel kell számolni a fejlesztés során, amelynek beruházási költsége becsülten bruttó 195-200 m Ft. Azt javasoljuk, hogy a közvilágítás korszerűsítését banki hitelből valósítsa meg a város, mert jelenleg ez a legkedvezőbb finanszírozási mód. Mindehhez Kormányengedélyre van szükség, a hitelt 10 éves futamidővel javasoljuk felvenni, mert egy Körmend méretű város ezt biztonságosan ki tudja finanszírozni 10 év alatt a bevételeiből.

Kérem a Testületet, hogy a döntsön a határozati javaslatról.

**HATÁROZATI JAVASLAT**

1./

Körmend város Önkormányzatának Képviselő-testülete megbízza Bebes István polgármestert és Dr. Stepics Anita jegyzőt, hogy Körmend közvilágításának teljes körű korszerűsítésére, mint önkormányzat fejlesztési célra éven túli lejáratú, célhitelt vegyen fel a legjobb kondíciókat megajánló hitelintézettől.

A hitel összege: 200.000.000 Ft, azaz kettőszáz millió forint.

A hitel lejárata: 2028. december 20.

Körmend város Önkormányzata Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és a hitelt folyósító hitelintézet részére a hitelintézetnél, illetve más pénzügyi intézménynél vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

* a futamidő alatti évek költségvetésébe a felvett hitelt és járulékait betervezi és jóváhagyja.
* Az Önkormányzat a hitel fedezeteként ajánlja fel a mindenkori hatályos jogszabályok alapján figyelembe vehető valamennyi költségvetési bevételét, annak hitel fedezetéül történő engedményezését.
* valamint minden további nem nevesített költségvetési bevétel engedményezése
* bank által előírt egyéb jogi biztosíték
* felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /5/ bekezdésében meghatározott korlátozás alá.

2./

Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, ajánlatokat kérjen be a hitelintézetektől, és a legjobb ajánlatot tevő hitelintézettel a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

**HATÁROZATI JAVASLAT**

Körmend város Önkormányzatának Képviselő-testülete felhatalmazást ad Bebes István polgármesternek, hogy Körmend közvilágításának teljes körű korszerűsítésére, mint önkormányzati fejlesztési célra éven túli lejáratú, célhitel felvételének engedélyezése érdekében eljárjon a Magyar Kormány és a Magyar Államkincstár előtt, és a szükséges nyilatkozatokat ennek kapcsán megtegye az Önkormányzat képviseletében.

Körmend, 2018. 05. 23.

**Bebes István**

**polgármester**